উত্তরে ৪৮ ঘণ্টার আলটিমেটাম দক্ষিণে বৈঠক আজ
ঢাকা উত্তর সিটি কর্পোরেশন নির্বাচনে কাউন্সিলর পদে আওয়ামী লীগের বিদ্রোহী প্রার্থীদের ৪৮ ঘণ্টার আলটিমেটাম দিয়েছে দলটি। এই সময়ের মধ্যে বিদ্রোহীদের নিজ প্রচারে নিষ্ক্রিয় হয়ে দল সমর্থিত প্রার্থীদের পক্ষে কাজ করতে বলা হয়েছে। এই নির্দেশনা অমান্য করলে সংশ্লিষ্টদের বিরুদ্ধে সাংগঠনিক ব্যবস্থা নেয়া হবে।





মঙ্গলবার দুপুরে আওয়ামী লীগ সভাপতির ধানমণ্ডির রাজনৈতিক কার্যালয়ে বিদ্রোহী প্রার্থীদের ডেকে নিয়ে এই নির্দেশনার কথা জানান দলটি।




এ সময় আওয়ামী লীগের যুগ্ম সাধারণ সম্পাদক মাহবুবউল আলম হানিফ, সাংগঠনিক সম্পাদক এসএম কামাল হোসেন, ঢাকা মহানগর উত্তর আওয়ামী লীগের সভাপতি শেখ বজলুর রহমান, সাধারণ সম্পাদক এসএম মান্নান কচি প্রমুখ উপস্থিত ছিলেন। এ বিষয়ে জানতে চাইলে এসএম কামাল হোসেন মঙ্গলবার সন্ধ্যায় যুগান্তরকে বলেন, দলের সিদ্ধান্তের বাইরে যারা প্রার্থী হয়েছেন, তাদের নিয়ে আমরা বসেছিলাম। আমরা বলেছি দল সমর্থিত প্রার্থীর পক্ষে কাজ করতে।
অনেকে রাজিও হয়েছেন। অনেকে ভাবার জন্য আবার কিছু সময় চেয়েছেন। এসএম মান্নান কচি যুগান্তরকে বলেন, বৈঠকে আমরা সবাইকে (বিদ্রোহীদের) দুই দিনের সময় দিয়েছি। এর মধ্যে তারা প্রার্থিতা প্রত্যাহারের ঘোষণা দিতে হবে এবং আমাদের দলীয় প্রার্থীদের পক্ষে কাজ শুরু করতে হবে।
যদি না করে তাহলে তাদের বিরুদ্ধে সাংগঠনিক ব্যবস্থা নেয়া হবে। এদিকে দক্ষিণ সিটি কর্পোরেশন নির্বাচনে কাউন্সিলর পদেও অনেক ওয়ার্ডে আওয়ামী লীগের বিদ্রোহী প্রার্থী রয়েই গেছে। তাদের বিষয়ে সিদ্ধান্ত নিতে আজ বৈঠক ডাকা হয়েছে। ২৩ বঙ্গবন্ধু এভিনিউস্থ আওয়ামী লীগের কেন্দ্রীয় কার্যালয়ে অনুষ্ঠেয় এ বৈঠকে আওয়ামী লীগের উপদেষ্টা পরিষদের সদস্য আমির হোসেন আমু এবং ঢাকা মহানগর দক্ষিণ আওয়ামী লীগের সভাপতি-সাধারণ সম্পাদক উপস্থিত থাকার কথা।
এ বিষয়ে ঢাকা মহানগর দক্ষিণ আওয়ামী লীগের সাধারণ সম্পাদক হুমায়ুন কবির যুগান্তরকে বলেন, কাউন্সিলর পদে বিদ্রোহী প্রার্থীদের বিষয় নিয়ে আমরা বুধবার বসব।
সেখানেই আলোচনা করে সিদ্ধান্ত নেয়া হবে। এদিকে ঢাকা উত্তর ও দক্ষিণ সিটি কর্পোরেশন নির্বাচনে কাউন্সিলর পদে দফায় দফায় বৈঠক করে সব ওয়ার্ডে একক প্রার্থী চূড়ান্ত করতে পারেনি আওয়ামী লীগ। কোনো কোনো ওয়ার্ডে দল সমর্থিত প্রার্থীর বাইরে একাধিক নেতা ভোটের মাঠে প্রতিদ্বন্দ্বিতা করছেন।
এর আগে ৮ জানুয়ারি ঢাকা উত্তর-দক্ষিণ আওয়ামী লীগের পক্ষ থেকে সংবাদ বিজ্ঞপ্তি দিয়ে প্রার্থীদের নির্ধারিত সময়ের মধ্যে বসে যাওয়ার নির্দেশ দেয়া হয়েছিল। কিন্তু ৯ জানুয়ারি মনোনয়নপত্র প্রত্যাহারের শেষ দিনে পেরিয়ে গেলেও এখনও রয়েই গেছেন বিদ্রোহী প্রার্থীরা।

ঢাকা উত্তর সিটি কর্পোরেশন নির্বাচনে কাউন্সিলর পদে আওয়ামী লীগের বিদ্রোহী প্রার্থীদের ৪৮ ঘণ্টার আলটিমেটাম দিয়েছে দলটি। এই সময়ের মধ্যে বিদ্রোহীদের নিজ প্রচারে নিষ্ক্রিয় হয়ে দল সমর্থিত প্রার্থীদের পক্ষে কাজ করতে বলা হয়েছে। এই নির্দেশনা অমান্য করলে সংশ্লিষ্টদের বিরুদ্ধে সাংগঠনিক ব্যবস্থা নেয়া হবে।